ORDE do 21 de maio de 2025 pola que se establecen as bases reguladoras para a concesión, en réxime de concorrencia competitiva, de subvencións para a adquisición de equipamentos deportivos e se procede á súa convocatoria para o ano 2025 (código de procedemento PR949A).
Consellería de Presidencia, Xustiza e Deportes — III. Outras disposicións — 05/06/2025

A
práctica deportiva, a nivel competitivo, caracterízase pola necesidade de contar cunha serie de equipamentos deportivos que faciliten e melloren as condicións en que os deportistas desenvolven a súa modalidade ou especialidade deportiva.
Tendo en conta a importancia que as entidades deportivas sen ánimo de lucro teñen nesa actuación do fomento da práctica deportiva, faise preciso arbitrar un sistema de axudas públicas dedicadas á adquisición de equipamentos, co fin de contribuír na modernización e actualización do material deportivo necesario para o adecuado exercicio da práctica deportiva de que dispoñen as citadas entidades.
O Estatuto de autonomía de Galicia recolle, no seu artigo 27.22, a competencia da Comunidade Autónoma de Galicia en materia de promoción do deporte. De conformidade cos parámetros de actuación establecidos na Lei 3/2012, do 2 de abril, do deporte de Galicia, e segundo as atribucións que lle son conferidas polo Decreto 136/2024, do 20 de maio, polo que se establece a estrutura orgánica da Consellería de Presidencia, Xustiza e Deportes, a consellería establece as presentes bases reguladoras para a concesión de subvencións, en réxime de concorrencia competitiva, a entidades deportivas sen ánimo de lucro de Galicia, para a adquisición de equipamentos deportivos.
Esta orde dá cumprimento aos principios de publicidade, libre concorrencia, obxectividade, transparencia, igualdade e non discriminación, eficacia no cumprimento dos obxectivos fixados e eficiencia na asignación e utilización dos recursos públicos.
Por outra banda, as subvencións reguladas na presente orde tramitaranse polo procedemento ordinario de concesión de subvencións, en réxime de concorrencia competitiva, conforme as previsións establecidas na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o Regulamento da Lei de subvencións.
No que respecta ás axudas ás sociedades anónimas deportivas que se concedan ao abeiro desta convocatoria, quedan suxeitas ao réxime de axudas
de minimis
, polo cal non poderán exceder o límite cuantitativo de 300.000 € durante calquera período dos tres anos previos, establecido no Regulamento (UE) nº 2023/2831 da Comisión da Unión Europea, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas
de minimis
(DOUE do 15.12.2023, serie L).
En virtude do exposto, e en exercicio das facultades que me foron conferidas,
Artigo 1.
Obxecto
1. Esta orde ten por obxecto aprobar as bases reguladoras que figuran no anexo I polas cales se rexerá a convocatoria de subvencións da Consellería de Presidencia, Xustiza e Deportes, en réxime de concorrencia competitiva, para a adquisición de equipamentos deportivos de carácter inventariable que se recollen no anexo II-Relación de equipamento (código de procedemento PR949A).
2. Por esta orde convócanse as devanditas subvencións para o ano 2025.
Artigo 2.
Financiamento
1. Para o exercicio económico de 2025, o crédito orzamentario para financiar estas axudas é de 1.440.000 €, con cargo ás seguintes aplicacións orzamentarias:
No caso da aplicación orzamentaria 05.02.441A.780.1, o crédito orzamentario distribuirase nas seguintes liñas en función dos destinatarios:
– Liña I: Clubs deportivos, para a que se reserva un importe de 1.112.000 €.
– Liña II: Federacións deportivas, para a que se reserva un importe de 278.000 €.
Dentro de cada unha das liñas, destinarase ata un 40 % do crédito para a adquisición de equipamento destinado á mobilidade (anexo II punto 2).
No caso de que o crédito dunha das liñas non se esgote, a cantidade resultante incrementará o orzamento destinado á outra liña.
2. Este crédito orzamentario poderase incrementar como consecuencia dunha xeración, ampliación, incorporación de crédito ou da existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo.
3. Nestes casos, publicarase a ampliación de crédito polos mesmos medios que esta convocatoria, sen que tal publicidade implique a apertura dun novo prazo para presentar novas solicitudes nin o inicio dun novo cómputo de prazo para resolver e para xustificar.
Artigo 3.
Lugar e prazo de presentación de solicitudes
1. As solicitudes presentaranse obrigatoriamente por medios electrónicos a través do formulario normalizado (anexo III) dispoñible na sede electrónica da Xunta de Galicia https://sede.xunta.gal
De conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, requiriráselle para que a emende a través da súa presentación electrónica. Para estes efectos, considerarase como data de presentación da solicitude aquela en que fose realizada a emenda.
Para a presentación electrónica das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).
2. O prazo de presentación de solicitudes será dun mes, contado a partir do día seguinte ao da publicación desta orde no
Diario Oficial de Galicia
.
Para estes efectos, entenderase como último día do prazo o correspondente ao mesmo ordinal do día da publicación. Se o último día de prazo for inhábil, entenderase prorrogado ao primeiro día hábil seguinte, e se no mes de vencemento non houber día equivalente ao inicial do cómputo, entenderase que o prazo expira o derradeiro día do mes. Segundo o disposto no artigo 31.2 da Lei 39/2015, do 1 de outubro, o rexistro electrónico de cada Administración ou organismo rexerase, para efectos de cómputo dos prazos, pola data e hora oficial da sede electrónica de acceso, que deberá contar coas medidas de seguridade necesarias para garantir a súa integridade e figurar de modo accesible e visible.
Artigo 4.
Documentación complementaria
As persoas interesadas deberán achegar coa solicitude (anexo III), segundo o disposto na base 7ª, a seguinte documentación:
a) Certificación do acordo do órgano colexiado competente da entidade deportiva (anexo IV), en que conste a relación de equipamento para o que se solicita a subvención e o orzamento de gasto.
b) Memoria xustificativa (anexo V).
c) Acreditación da representación, de ser o caso (anexo X).
Artigo 5.
Comprobación de datos
1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:
a) NIF da entidade solicitante.
b) DNI/NIE da persoa representante.
c) NIF da entidade representante.
d) Certificado de estar ao día no pagamento de obrigas tributarias coa AEAT.
e) Certificado de estar ao día no pagamento coa Seguridade Social.
f) Certificado de estar ao día no pagamento de obrigas tributarias coa Atriga.
g) Consulta de concesión de subvencións e axudas.
h) Consulta de inhabilitacións para obter subvencións e axudas.
i) Consulta de concesións pola regra
de minimis
.
2. No caso de que as persoas interesadas se opoñan á consulta, deberán indicalo no recadro correspondente habilitado no formulario correspondente e achegar os documentos.
Cando así o exixa a normativa aplicable solicitarase o consentimento expreso da persoa interesada para realizar a consulta.
3. Excepcionalmente, no caso de que algunha circunstancia imposibilite a obtención dos citados datos, poderase solicitar ás persoas interesadas a presentación dos documentos correspondentes.
Artigo 6.
Publicación dos actos
Publicaranse no
Diario Oficial de Galicia
(DOG), de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, as notificacións dos requirimentos e resolucións administrativas nos termos previstos na normativa reguladora do procedemento administrativo común.
Así mesmo, serán igualmente obxecto de publicidade a través da páxina web:
http://deporte.xunta.gal/
Artigo 7.
Trámites administrativos posteriores á presentación de solicitudes
Todos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada dispoñible na sede electrónica da Xunta de Galicia.
Artigo 8.
Transparencia e bo goberno
1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.
2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.
Artigo 9.
Base de datos nacional de subvencións
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, transmitiranse á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no
Diario Oficial de Galicia
.
Artigo 10.
Recursos
Contra esta orde, que pon fin á vía administrativa, poderanse interpor os seguintes recursos, sen prexuízo de que as persoas interesados poidan exercer calquera outro que consideren procedente:
1. Recurso potestativo de reposición ante a persoa titular da Consellería de Presidencia, Xustiza e Deportes no prazo dun mes contado a partir do día seguinte ao da súa publicación no
Diario Oficial de Galicia
.
2. Recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa publicación no
Diario Oficial de Galicia
.
Disposición derradeira primeira.
Habilitación para o desenvolvemento
Facúltase a persoa titular da Secretaría Xeral para o Deporte para ditar, no ámbito das súas competencias, as resolucións precisas para o desenvolvemento e a aplicación desta orde.
Disposición derradeira segunda.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 21 de maio de 2025
Base 1ª.
Obxecto
O obxecto destas bases reguladoras é establecer o réxime das axudas para a adquisición de equipamentos deportivos.
Base 2ª.
Réxime xurídico
1. O procedemento de concesión destas subvencións axustarase ao disposto na Lei 39/2015, do 1 de outubro, do procedemento administrativo común das administracións públicas; na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro; no que resulte de aplicación a Lei 38/2003, do 27 de novembro, xeral de subvencións, e o seu regulamento de desenvolvemento aprobado polo Real decreto 887/2006, do 21 de xullo.
2. O procedemento de concesión destas subvencións tramitarase en réxime de concorrencia competitiva. No que respecta ás sociedades anónimas deportivas, este réxime de axudas queda suxeito ao Regulamento (UE) nº 2023/2831 da Comisión da Unión Europea, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas
de minimis
(DOUE do 15.12.2023, serie L).
Base 3ª.
Persoas beneficiarias
1. Poderán ser persoas beneficiarias das axudas concedidas ao abeiro destas bases reguladoras os clubs deportivos galegos, sociedades anónimas deportivas e as federacións deportivas galegas.
2. Estas entidades, ademais dos requisitos xerais establecidos na normativa de subvencións, deberán reunir os seguintes requisitos.
– Figurar inscritas no Rexistro de Entidades Deportivas da Xunta de Galicia á data de publicación da convocatoria anual de subvencións.
– Ter actualizados os seus estatutos ás disposicións vixentes en materia deportiva.
3. Non poderán obter a condición de persoas beneficiarias das subvencións reguladas nestas bases as persoas ou entidades en que concorra algunha das circunstancias sinaladas no artigo 10 da Lei 9/2007, do 13 de xuño, de subvencións de Galicia.
Base 4ª.
Equipamentos deportivos subvencionables
1. Só resultará susceptible de ser subvencionada a adquisición de equipamento deportivo inventariable (entendendo por tal o ben moble non funxible, é dicir, aquel do cal se pode facer uso sen que se consuma a súa vida útil polo uso normal para o que está destinado), para ser destinado á participación en competicións deportivas oficiais ou á realización de adestramentos.
2. No anexo II enumérase a relación, non limitativa, de equipamentos deportivos subvencionables. A Comisión de Valoración poderá ampliar a relación de equipamentos deportivos subvencionables que se recollen no anexo II, en función das solicitudes presentadas e sempre que quede xustificada a súa utilización para a práctica deportiva desenvolta.
O equipamento previsto nos puntos 1 e 2 do anexo II é excluínte, de tal forma que só se poderá solicitar a subvención para un dos tipos de equipamento.
3. Cando o importe do equipamento para o que se solicita a subvención, individualmente considerado, sexa igual ou superior a 15.000 € IVE excluído, deberanse solicitar 3 orzamentos, de conformidade co establecido no artigo 48.2.f) do Decreto 11/2009, do 8 de xaneiro, polo que se aproba o Regulamento da Lei de subvencións de Galicia, e o equipamento seleccionado deberase corresponder coa oferta economicamente máis vantaxosa.
Base 5ª.
Intensidade da axuda
1. Subvencionarase o 80 % do gasto subvencionable.
2. Poderase efectuar unha única solicitude, na cal se poderá solicitar a subvención para a adquisición dun dos tipos de equipamento previstos no punto 1 ou 2 do anexo II. Polo tanto, non se poderá solicitar subvención para os dous tipos de equipamento, polo que serán inadmitidas as solicitudes que soliciten equipamento das dúas tipoloxías.
3. Establécense os seguintes importes máximos de subvención en función da tipoloxía de equipamento:
a) Ata un máximo de 5.000 € para material sen ser de mobilidade, que é o comprendido no punto 1 do anexo II.
b) Ata un máximo de 10.000 € para equipamento destinado á mobilidade, que é o comprendido no punto 2 do anexo II.
4. A porcentaxe restante achegaraa a entidade beneficiaria. Establécese como gasto mínimo subvencionable unha contía de 1.000,00 €, dos cales a entidade beneficiaria deberá achegar 200,00 €.
Base 6ª.
Compatibilidade e acumulación de axudas
As subvencións que se regulan nesta resolución son compatibles con outras subvencións ou axudas para a mesma finalidade, procedentes de calquera outra administración ou de ente público ou privado, nacionais, da Unión Europea ou de organismos internacionais, sen prexuízo da obriga de comunicar ao órgano concedente a súa obtención. O importe total da axuda non poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo final xustificado do investimento para o cal se concedeu. No caso de superar o custo final xustificado, minorarase a axuda regulada nesta resolución na contía que exceda o custo final xustificado.
Base 7ª.
Solicitudes e documentación complementaria
1. As solicitudes irán dirixidas á Secretaría Xeral para o Deporte segundo o modelo normalizado que se inclúe como anexo III, debendo presentarse unha única solicitude por cada posible beneficiario. A súa presentación implica o compromiso de someterse ás normas reguladoras da subvención establecidas nesta orde.
Na solicitude, a persoa solicitante fará constar:
a) O conxunto de todas as axudas solicitadas ou concedidas para a mesma finalidade das distintas administracións públicas competentes ou outros entes públicos e o compromiso de comunicar cantas axudas solicite e/ou obteña doutras administracións públicas ou doutros entes públicos ou privados, nacionais ou internacionais, a partir da data desta declaración.
b) Que a entidade deportiva non está incursa en ningunha das prohibicións establecidas no artigo 10, números 2 e 3, da Lei 9/2007, do 13 de xuño, de subvencións de Galicia, para obter a condición de beneficiaria dunha subvención.
c) O equipamento solicitado e o seu custo.
d) A estrutura da entidade (ámbito internacional, estatal, autonómico ou local), os logros deportivos, e o número de licenzas (número total de licenzas, número de licenzas femininas, número de deportistas federados que participaron en competicións para deportistas con algunha discapacidade, número de licenzas de categorías previa á absoluta).
2. Xunto coa solicitude, a persoa solicitante deberá achegar a seguinte documentación:
a) Certificación emitida polo/a secretario/a da entidade deportiva solicitante ou persoa que teña atribuída a potestade para certificar, segundo o modelo do anexo IV, na cal se faga constar o acordo do órgano colexiado competente da entidade deportiva polo cal se solicita a subvención para as actuacións que se pretenden executar ao abeiro desta orde.
O dito acordo deberá estar adoptado entre a data de publicación da convocatoria no DOG e o día de vencemento do prazo de presentación de solicitudes, e deberá expresar todos os equipamentos que integran a solicitude, que deberán de ser os consignados no anexo III, o orzamento de cada equipamento, así como o orzamento total. Os importes dos orzamentos parciais e total deberán incluír o IVE.
b) Certificación emitida polo/a secretario/a da entidade deportiva solicitante ou persoa que teña atribuída a potestade para certificar, da relación nominal de deportistas que participaron en competicións para deportistas con algunha discapacidade, para os efectos da valoración do criterio B.3 recollido na base 13.2.
c) Memoria xustificativa da necesidade dos equipamentos para as cales solicitan subvención asinada polo/a representante da entidade deportiva (anexo V).
d) Acreditación da representación, de ser o caso (anexo X).
3. A documentación complementaria deberá presentarse electronicamente.
Se algunha das persoas interesadas presenta a documentación complementaria presencialmente, requiriráselle para que a emende a través da súa presentación electrónica. Para estes efectos, considerarase como data de presentación aquela en que fose realizada a emenda.
As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar, de maneira motivada, o cotexo das copias achegadas pola persoa interesada, para o que poderán requirir a exhibición do documento ou da información orixinal.
4. Sempre que se realice a presentación de documentos separadamente da solicitude deberase indicar o código e o órgano responsable do procedemento, o número de rexistro de entrada da solicitude e o número de expediente, se dispón del.
5. No caso de que algún dos documentos que cómpre presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada nun parágrafo anterior. A información actualizada sobre o tamaño máximo e os formatos admitidos pódese consultar na sede electrónica da Xunta de Galicia.
Base 8ª.
Prazo de duración do procedemento de concesión
Unha vez finalizado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a cinco meses, contados a partir do día seguinte ao do remate da presentación de solicitudes. Transcorrido o dito prazo para resolver sen que se dite resolución expresa, as/os interesadas/os poderán entender desestimadas as súas solicitudes por silencio administrativo, de conformidade co artigo 23.5 da Lei 9/2007, do 13 de xuño, de subvencións de Galicia.
Base 9ª.
Órganos competentes
A persoa titular da Secretaría Xeral para o Deporte será o órgano competente para a resolución do procedemento para a concesión da subvención, de conformidade coa delegación de competencias prevista no artigo 3.5 da Orde do 12 de xuño de 2024, sobre delegación de competencias na Secretaría Xeral Técnica e noutros órganos desta consellería (DOG núm. 117, do 18 de xuño).
A Subdirección Xeral de Plans e Programas será o órgano competente para a instrución do procedemento e elevará proposta de resolución, conforme todo o actuado, á persoa titular da Secretaría Xeral para o Deporte.
Base 10ª.
Instrución do procedemento
1. De conformidade co establecido no artigo 68 da Lei 39/2015, do 1 de outubro, do procedemento administrativo común das administracións públicas, se a solicitude non reúne algún dos requisitos exixidos nestas bases reguladoras, requirirase a entidade interesada para que, nun prazo de dez días hábiles, emende a falta ou achegue os documentos preceptivos. O órgano instrutor publicará no DOG e na páxina web da Secretaría Xeral para o Deporte (http://deporte.xunta.gal/), a relación de entidades admitidas, as que deben emendar e as inadmitidas para que as persoas interesadas, no prazo improrrogable de 10 días contados a partir do día seguinte ao da súa publicación, poidan presentar alegacións ou achegar a documentación que consideren oportuna. Neste requirimento farase indicación expresa de que, se así non o fan, se terá por desistida na súa petición, logo da correspondente resolución.
2. Por tratarse dun procedemento de concorrencia competitiva, e de conformidade co establecido no artigo 45.1.b) da Lei 39/2015, do 1 de outubro, do procedemento administrativo común das administracións públicas, os requirimentos citados de emenda faranse mediante publicación no DOG e producirá os mesmos efectos que a notificación individualizada. Esta publicación tamén se realizará na páxina web da Secretaría Xeral para o Deporte.
Non obstante, se a instrución do procedemento o aconsella, o órgano competente poderá substituír esta publicación no DOG e na web pola notificación individualizada, de conformidade co establecido no artigo 45 da Lei 39/2015, do 1 de outubro.
3. Sen prexuízo do disposto nos parágrafos anteriores, poderá ser requirida, se for necesario, a entidade solicitante que xunte cantos datos, documentos complementarios e aclaracións resulten necesarios para a tramitación e resolución do procedemento.
4. Unha vez revisadas as solicitudes e as emendas feitas, con respecto daqueles expedientes administrativos que cumpran todos os requisitos e reúnan toda a documentación necesaria, no caso de que se considere necesario, o órgano instrutor requirirá da respectiva federación deportiva certificación dos datos alegados pola entidade (estrutura da entidade (ámbito internacional, estatal, autonómico ou local), os logros deportivos, e o número de licenzas (número total de licenzas, número de licenzas femininas, número de licenzas de deportistas con discapacidade, número de licenzas de categorías previa á absoluta). Logo de recibir a certificación das federacións deportivas, remitiranse os expedientes á comisión encargada da súa valoración.
5. As solicitudes que non cumpran os requisitos exixidos nestas bases e, de ser o caso, na convocatoria anual de axudas, ou que non conteñan a documentación necesaria, quedarán á disposición do órgano instrutor para que emita a proposta de resolución de inadmisión ou desistencia na cal se indicarán as causas desta.
6. Unha vez valoradas todas as propostas pola Comisión de Valoración o órgano instrutor elevará proposta de resolución, conforme todo o actuado, á persoa titular da Secretaría Xeral para o Deporte.
Base 11ª.
Notificacións
1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común, salvo naqueles casos que nas presentes bases se indican que serán practicadas a través da súa publicación no
Diario Oficial de Galicia
. Nestes casos e de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, a notificación levarase a cabo mediante a publicación no
Diario Oficial de Galicia
e na páxina web da Secretaría Xeral para o Deporte.
2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.
3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán, de oficio, crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.
4. As notificacións entenderanse practicadas no momento en que se produza o acceso ao seu contido, entendéndose rexeitada cando transcorresen dez días naturais desde a posta á disposición da notificación sen que se acceda ao seu contido.
5. Se o envío da notificación electrónica non é posible por problemas técnicos, efectuaranse a notificación polos medios previstos na normativa reguladora do procedemento administrativo común.
Base 12ª.
Comisión de Valoración
1. A Comisión de Valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte. Así mesmo, será competencia da comisión a valoración do carácter inventariable daquel equipamento non recollido no anexo II, e, en consecuencia, da súa admisibilidade como equipamento subvencionable no marco destas bases reguladoras.
2. A Comisión de Valoración estará composta por 7 membros:
– Presidencia: persoa titular da subdirección de plan e programas
– Vogais:
• Os/as catro xefes/as de servizo de deportes dos departamentos territoriais da Consellería de Presidencia, Xustiza e Deportes.
• Un/unha técnico/a deportivo/a da Secretaría Xeral para o Deporte.
– O/a xefe/a de servizo de Fomento e Xestión Deportiva da Secretaría Xeral para o Deporte, que fará as funcións de secretario/a, con voz e voto.
3. O funcionamento desta comisión está sometido ao disposto para os órganos colexiados na Lei 40/2015, do 1 de outubro, de réxime xurídico do sector público. Así mesmo, serán de aplicación as disposicións da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.
Base 13ª.
Criterios de valoración
1. A Comisión avaliará as solicitudes presentadas de acordo cos criterios de valoración que se establecen no punto 2 deste artigo.
Na aplicación do baremo que se expón a continuación outorgaráselle prioridade no acceso á subvención ás entidades que teñan recoñecidos núcleos de adestramento deportivo especializado.
Desta forma, efectuarase unha primeira selección daquelas solicitudes de entidades que teñan recoñecidos núcleos de adestramento deportivo especializado. Este grupo de solicitudes será ordenado en aplicación dos criterios de valoración recollidos no punto 2 deste artigo.
Unha vez distribuído o crédito asignado a esta convocatoria a esta primeira selección de solicitudes segundo a ordenación resultante, procederase a aplicar os criterios de valoración recollidos no punto 2 deste artigo ás demais solicitudes de entidades que non teñan recoñecidos núcleos de adestramento deportivo especializado. Unha vez ordenado este segundo grupo de solicitudes, efectuarase a distribución do crédito sobrante ata o seu esgotamento.
2. Criterios de valoración:
Os méritos para valorar referiranse, en función da modalidade deportiva, á tempada 2024/2025 (ata a data de publicación da convocatoria) ou á tempada 2024.
A) Aspectos asociados á entidade solicitante. Ata 50 puntos.
Na valoración deste criterio, terase en consideración:
A.1) Estrutura deportiva (criterio soamente aplicable aos clubs e sociedades anónimas deportivas): ata 20 puntos. Terase en consideración o ámbito principal de actuación de maior importancia en que se desenvolva a actividade deportiva da entidade, en competicións oficiais organizadas por unha federación deportiva, na tempada 2024 ou 2024/2025:
– Ámbito internacional: 20 puntos.
– Ámbito estatal: 15 puntos.
– Ámbito autonómico: 10 puntos.
– Ámbito local: 5 puntos.
A.2) Logros deportivos (criterio soamente aplicable aos clubs e sociedades anónimas deportivas): ata 20 puntos. Valorarase a obtención de determinados resultados nas categorías absolutas e previa á absoluta (é a categoría de idade en que se desenvolve a competición deportiva anterior á categoría absoluta) en competicións oficiais organizadas por unha federación deportiva, na tempada 2024 ou 2024/2025: só se terá en consideración o máximo logro deportivo.
– Campión de Europa/Mundo individual ou colectivo: 20 puntos.
– Subcampión de Europa/Mundo individual ou colectivo: 15 puntos.
– Campión de España individual ou colectivo: 10 puntos.
– Subcampión de España individual ou colectivo: 5 puntos.
A.3) Número de deportistas da entidade con recoñecemento vixente como deportista galego de alto nivel, na data de publicación da convocatoria: 5 puntos por deportista.
En todo caso, a suma de todos os puntos do criterio A non poderá superar a puntuación máxima de 50 puntos.
B) Ámbito subxectivo do uso do equipamento deportivo: ata 60 puntos.
Na valoración deste criterio, terase en consideración a tempada 2024 ou 2024/2025:
B.1) Número total de licenzas federativas: ata 20 puntos.
– 150 ou máis deportistas con licenza federativa: 20 puntos.
– Entre 100 e 149 deportistas con licenza federativa: 15 puntos.
– Entre 50 e 99 deportistas con licenza federativa: 10 puntos.
– Entre 20 e 49 deportistas con licenza federativa: 5 puntos.
– Menos de 20 deportistas con licenza federativa: 0 puntos.
B.2) Apoio á igualdade de xénero: valorarase contar cunha porcentaxe de deportistas femininas con licenza federativa: ata 10 puntos.
– Ter unha porcentaxe de máis do 60 % de deportistas femininas con licenza federativa: 10 puntos.
– Ter unha porcentaxe de entre máis do 40 % e o 60 % de deportistas femininas con licenza federativa: 7,5 puntos.
– Ter unha porcentaxe de entre máis do 30 % e o 40 % de deportistas femininas con licenza federativa: 5 puntos.
– Ter unha porcentaxe de entre o 20 % e o 30 % de deportistas femininas con licenza federativa: 2,5 puntos.
– Menos dun 20 % de deportistas femininas con licenza federativa: 0 puntos.
B.3) Apoio ás persoas con discapacidade: valorarase contar con deportistas con licenza federativa que participaron en competicións para deportistas con discapacidade: ata 20 puntos:
– De 1 a 3 deportistas: 5 puntos.
– De 4 a 6 deportistas: 10 puntos.
– De 7 a 9 deportistas: 15 puntos.
– De 10 ou máis deportistas: 20 puntos.
B.4) Apoio ao deporte de base: valoraranse contar cunha porcentaxe de deportistas con licenza federativa nas categorías previas á absoluta: ata 10 puntos:
– Ter unha porcentaxe de máis do 60 % de deportistas con licenza federativa nas categorías previas á absoluta: 10 puntos.
– Ter unha porcentaxe de entre máis do 40 % e o 60 % de deportistas con licenza federativa nas categorías previas á absoluta: 7,5 puntos.
– Ter unha porcentaxe de entre máis do 30 % e o 40 % de deportistas con licenza federativa nas categorías previas á absoluta: 5 puntos.
– Ter unha porcentaxe de entre o 20 % e o 30 % de deportistas con licenza federativa nas categorías previas á absoluta: 2,5 puntos.
– Menos dun 20 % de deportistas con licenza federativa nas categorías previas á absoluta: 0 puntos.
3. A valoración efectuarase sobre unha base máxima de 110 puntos.
Base 14ª.
Proposta de resolución
1. Unha vez valoradas as solicitudes, a Comisión elaborará un informe cunha relación das solicitudes admitidas ordenadas por orde de prelación de maior a menor puntuación en aplicación dos criterios de baremación establecidos no artigo anterior.
2. No caso de producirse empate entre as entidades solicitantes para o seu desempate priorizarase, en primeiro lugar, o criterio da epígrafe B) e, se persistise o empate, o criterio A). Non obstante, no caso de persistir o empate, priorizarase a entidade solicitante cuxo equipamento solicitado teña un menor custo.
3. O órgano instrutor, á vista do informe da Comisión, formulará proposta de resolución provisional que incluirá aquelas entidades beneficiarias ata o esgotamento do crédito orzamentario consignado. As subvencións asignaranse ata esgotar o crédito dispoñible atendendo á orde de prelación das solicitudes valoradas de maior a menor puntuación, así como ás porcentaxes máximas previstas no artigo 2.1 da Orde de convocatoria para o equipamento de mobilidade. Esta resolución publicarase na páxina web da Secretaría Xeral para o Deporte (https://deporte.xunta.gal) para os efectos de que as persoas interesadas poidan presentar alegacións nun prazo de dez días a partir do día seguinte ao da publicación.
4. De ser o caso, para a determinación do importe das subvencións outorgadas ás sociedades anónimas deportivas, teranse en conta as axudas suxeitas ao réxime
de minimis
recibidas durante os tres anos previos.
5. Poderase prescindir do trámite de audiencia cando non figuren no procedemento nin sexan tidos en conta outros feitos nin outras alegacións e probas que as aducidas polas persoas interesadas. Neste caso, a proposta de resolución formulada terá o carácter de definitiva.
6. Examinadas as alegacións aducidas, de ser o caso, polos interesados, formularase a proposta de resolución definitiva que expresará de forma motivada a relación de clubs deportivos galegos, sociedades anónimas deportivas e as federacións deportivas galegas para os cales se propón a concesión da axuda, coa identificación da persoa beneficiaria, puntuación obtida no proceso de baremación, importe da axuda proposta e equipamento subvencionado.
7. De ser o caso, contará cunha relación de solicitudes admitidas que non acadaron a subvención polo esgotamento do orzamento dispoñible, que conformarán a lista de espera. O órgano xestor poderá acordar activar a lista de espera no suposto de que algunha entidade beneficiaria renuncie á subvención concedida ou decaia no dereito á súa percepción; neste caso os créditos liberados poderán asignarse por orde decrecente de puntuación ás solicitudes admitidas que non obtivesen subvención por esgotamento do crédito previsto.
8. A proposta de resolución expresará tamén, de forma motivada, a relación de solicitudes para as cales se propón a denegación, inadmisión ou desistencia da solicitude presentada.
Base 15ª.
Resolución
1. A persoa titular da Secretaría Xeral para o Deporte, á vista da proposta, ditará a correspondente resolución que deberá estar debidamente motivada e expresará, cando menos, o equipamento que se subvenciona, o seu custo e a subvención concedida ou, se é o caso, a causa de denegación ou inadmisión.
A dita resolución, e de conformidade co establecido no artigo 45.1.b) da Lei 39/2015, do 1 de outubro, será notificada mediante a publicación no
Diario Oficial de Galicia
.
2. No caso das sociedades anónimas deportivas, e con base no establecido no Regulamento (UE) nº 2023/2831 da Comisión da Unión Europea, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas
de minimis
(DOUE do 15.12.2023, serie L), informarase por escrito á posible entidade beneficiaria sobre o importe da axuda (expresado en equivalente bruto de subvención) e sobre o seu carácter
de minimis
, facendo referencia expresa ao regulamento citado.
3. O prazo máximo para resolver e notificar a resolución ás persoas interesadas será de cinco meses contados a partir do día seguinte ao da finalización do prazo de presentación de solicitudes. Se transcorre o prazo máximo para resolver sen que se dite resolución expresa, as/os interesadas/os poderán entender desestimadas as súas solicitudes por silencio administrativo, de conformidade co artigo 23.5 da Lei 9/2007, do 13 de xuño, de subvencións de Galicia.
Base 16ª.
Réxime de recursos
As resolucións ditadas ao abeiro da correspondente convocatoria porán fin á vía administrativa e contra elas poderanse interpor os seguintes recursos, sen prexuízo de que as entidades interesadas poidan exercer calquera outro que consideren procedente:
a) Recurso potestativo de reposición, ante a persoa titular da Consellería de Presidencia, Xustiza e Deportes, no prazo dun mes contado a partir do día seguinte ao da notificación da resolución, se esta for expresa. Se a resolución non for expresa, o solicitante e outros posibles interesados poderán interpor recurso de reposición en calquera momento a partir do día seguinte a aquel en que a resolución debería ter sido ditada.
b) Recurso contencioso-administrativo, perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta for expresa, ou de seis meses contados a partir do día seguinte a aquel en que se produza o acto presunto.
Base 17ª.
Modificación da resolución
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderán dar lugar á modificación da resolución de concesión.
2. O órgano competente para a concesión da subvención poderá acordar a modificación da resolución por instancia do beneficiario. Cumpriranse, en todo caso, os seguintes requisitos:
1º. Que a actividade, conduta ou modificación do investimento estea comprendida dentro da finalidade das normas ou bases reguladoras.
2º. Que se acredite a inexistencia de prexuízos a terceiros.
3º. Que os novos elementos e circunstancias que motiven a modificación, de ter concorrido na concesión inicial, non supoñan a denegación da axuda ou subvención.
3. A entidade beneficiaria deberá solicitar a modificación á persoa titular da Secretaría Xeral para o Deporte, acompañada da documentación acreditativa do cumprimento dos requisitos sinalados no punto anterior, antes da data de finalización do prazo de xustificación do investimento subvencionado, sen prexuízo do disposto no artigo 59 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
4. O acto polo cal se acorde ou se denegue a modificación da resolución será ditado polo órgano concedente despois da instrución do correspondente expediente.
Base 18ª.
Renuncia
A renuncia á subvención, debidamente motivada, poderase facer por calquera medio que permita a súa constancia, de acordo co establecido no artigo 94 da Lei 39/2015, do 1 de outubro, do procedemento administrativo común das administracións públicas.
A persoa titular da Secretaría Xeral para o Deporte ditará a correspondente resolución nos termos do artigo 21.1 da citada lei.
Base 19ª.
Obrigas das persoas beneficiarias
Son obrigas das persoas beneficiarias:
1º. Cumprir o obxectivo que fundamenta a concesión da subvención.
2º. Xustificar, ante o órgano concedente, o cumprimento dos requisitos e das condicións, así como a adquisición do equipamento deportivo e o cumprimento da finalidade que determinen a concesión ou o desfrute da subvención.
3º. Someterse ás actuacións de comprobación que efectuará o órgano concedente, ou a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos coma estatais ou comunitarios, para o cal se achegará canta información lles sexa requirida no exercicio das actuacións anteriores.
4º. Comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas, especificando aquelas axudas
de minimis
obtidas, para os efectos de poder comprobar o cumprimento do límite cuantitativo a que fai referencia estas bases. Así mesmo, comunicar a modificación das circunstancias que fundamentaron a concesión da subvención.
5º. Manter os investimentos subvencionados coa axuda outorgada e a aplicación dos fondos recibidos, durante un período de tres anos desde a súa concesión.
6º. Proceder ao reintegro dos fondos percibidos nos supostos previstos no artigo 33 da Lei 9/2007, do 13 de xuño, de subvencións de Galicia.
7º. Conservar os documentos xustificativos da aplicación dos fondos recibidos, incluídos os documentos electrónicos en canto poidan ser obxecto das actuacións de comprobación e control.
8º. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas xurídicas beneficiarias de subvencións están obrigadas a subministrar á Administración, ao organismo ou a entidade das previstas no artigo 3.1 da Lei 1/2016, do 18 de xaneiro, de transparencia e bo goberno, á que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.
9º. Segundo o disposto no artigo 11.e) da Lei 9/2007, do 13 de xuño, de subvencións de Galicia, acreditar con anterioridade a ditarse a proposta de resolución de concesión que se atopan ao día no cumprimento das súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da Comunidade Autónoma.
10º. Outorgar premios, trofeos ou outros recoñecementos nas mesmas condicións, categorías e contías aos practicantes de ambos os sexos nas competicións e eventos que organicen nos dous anos seguintes á data de concesión da axuda.
Base 20ª.
Obrigas específicas de publicidade
As persoas beneficiarias deberán dar a adecuada publicidade do carácter público do financiamento en todas as actuacións que deriven da execución do proxecto, en cumprimento do artigo 15.3 da Lei 9/2007, de subvencións de Galicia. En concreto, as persoas beneficiarias das axudas deberán facer constar o cofinanciamento dos equipamentos adquiridos ao abeiro desta axuda con fondos da Xunta de Galicia a través da Secretaría Xeral para o Deporte. Para isto empregarán adhesivos ou distintivos similares coa lenda «Proxecto cofinanciado», acompañada do logotipo da Xunta de Galicia, dispoñible para os efectos na páxina web https://www.xunta.gal/identidade-corporativa/marca-principal
Base 21ª.
Pagamento
1. Poderase realizar o pagamento do 100 % da contía da subvención concedida, en concepto de pagamento anticipado, que se fará efectivo, por solicitude da entidade beneficiaria, segundo o anexo VI, unha vez realizada a notificación da subvención e logo da aceptación expresa desta. A solicitude de pagamento anticipado poderá remitirse ata o prazo máximo dun mes contado desde o día seguinte á notificación da resolución de concesión da subvención.
Ao abeiro do disposto no artigo 63.1.dous do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, a concesión do anticipo realizarase mediante resolución motivada do órgano concedente.
Conforme o artigo 65.4.i) do Decreto 11/2009, do 11 de xaneiro, para a concesión dos pagamentos anticipados, non se exixirá a presentación de garantías por parte das entidades beneficiarias das subvencións concedidas cuxos pagamentos non superen os 18.000,00 euros.
2. Para os supostos en que non se solicitase o pagamento anticipado da contía da subvención concedida, unha vez recibida a documentación xustificativa da subvención, os órganos competentes da Secretaría Xeral para o Deporte, antes de proceder ao seu pagamento, realizarán as actuacións de comprobación oportunas para verificar o cumprimento da actividade subvencionada.
O libramento da subvención aboarase mediante transferencia bancaria á entidade financeira ao número de conta designado pola persoa beneficiaria e na cal debe figurar como titular a entidade beneficiaria da axuda.
As subvencións minoraranse proporcionalmente se o investimento xustificado é inferior ao orzamento que serviu de base para a resolución de concesión, sempre que estea garantida a consecución da finalidade para a que se concedeu a subvención.
Base 22ª.
Xustificación da subvención
1. As entidades beneficiarias terán de prazo para executar o proxecto subvencionado e presentar a correspondente xustificación dos investimentos realizados ata o 31 de outubro de 2025.
As facturas do equipamento subvencionado e os xustificantes bancarios dos correspondentes pagamentos deberán estar expedidos entre o 1 de xaneiro de 2025 e a data límite da xustificación da subvención.
O pagamento da subvención quedará condicionado, para os supostos en que non se solicitase o pagamento anticipado, á presentación da xustificación e solicitude de pagamento, segundo o anexo VII, polas entidades beneficiarias, nos lugares sinalados no artigo 3 da convocatoria.
2. A conta xustificativa e, de ser o caso, a solicitude de pagamento, constará da seguinte documentación:
a) Anexo VII, no que deberá constar o conxunto de todas as axudas solicitadas ou concedidas, para as mesmas actuacións solicitadas ao abeiro desta orde, das distintas administracións públicas competentes ou outros entes públicos, e o compromiso de comunicar inmediatamente cantas axudas solicite e/ou obteña doutras administracións públicas ou doutros entes públicos ou privados, nacionais ou internacionais, a partir da data desta declaración.
De haber outros ingresos ou subvencións que financien a actividade subvencionada, deberá incluírse unha relación detallada de tales ingresos ou subvencións con indicación do importe e da súa procedencia.
b) Certificación responsable asinada polo/a secretario/a da entidade deportiva beneficiaria segundo o anexo VIII desta resolución, en que conste:
1º. A aprobación polo órgano competente da xustificación da subvención, na cal se faga constar, de forma detallada:
– O cumprimento da finalidade da subvención.
– A contía total do gasto, co IVE engadido, correspondente ao equipamento adquirido obxecto da subvención.
– Os distintos conceptos e contías correspondentes aos gastos totais soportados pola entidade beneficiaria imputables á actuación subvencionada, conforme o anexo IX, que se une ao certificado.
2º. Que, segundo informe do tesoureiro da entidade deportiva beneficiaria, se anotou na contabilidade do gasto correspondente a adquisición do equipamento subvencionado.
3º. Que, segundo informe do/da secretario/a da entidade deportiva beneficiaria, a adquisición de equipamentos se realizou seguindo o seguinte procedemento:
– Solicitude de tres ofertas cando o importe do equipamento subvencionado, individualmente considerado, sexa igual ou superior a 15.000 € IVE excluído, de conformidade co establecido no artigo 48.2.f) do Decreto 11/2009, do 8 de xaneiro, polo que se aproba o Regulamento da Lei de subvencións de Galicia.
– Que a elección entre as ofertas recaeu na proposta económica máis vantaxosa.
– Que as solicitudes das ofertas, a elección e o pagamento do equipamento se realizou con posterioridade ao 1 de xaneiro de 2025 e que foi efectivamente pagado con anterioridade á finalización do período de xustificación.
c) Relación clasificada de gastos (anexo IX) e facturas xustificativas dos investimentos realizados coa xustificación dos pagamentos que deberá acreditar que se fixeron cos requisitos exixidos no artigo 42 do Decreto 11/2009, do 8 de xaneiro, polo que se aproba o Regulamento de subvencións de Galicia.
Os investimentos xustificaranse con facturas e demais documentos de valor probatorio equivalente no tráfico xurídico-mercantil ou con eficacia administrativa, en orixinal ou copias auténticas electrónicas.
Cando a persoa beneficiaria non dispoña de facturas electrónicas para a xustificación da subvención, deberá achegar unha copia auténtica electrónica dos documentos orixinais en papel, de acordo cos procedementos que establece a normativa vixente.
A xustificación dos pagamentos acreditarase a través de transferencia bancaria, certificación bancaria ou extracto de pagamento. Nestes documentos deberán quedar claramente identificados o receptor e o emisor do pagamento, así como o número de factura obxecto do pagamento e a data deste.
Así mesmo, non se admitirán como xustificantes os obtidos a través da internet se non están validados pola entidade bancaria ou dispoñen de códigos para a súa verificación por terceiros na sede electrónica da dita entidade bancaria.
Con carácter excepcional, aceptarase a xustificación do pagamento mediante recibo do provedor para gastos de escasa contía por importes inferiores a 1.000,00 euros.
d) Documento gráfico, en que figuren fotografías do equipamento adquirido e do cumprimento das obrigas específicas de publicidade previstas na base 20ª.
3. A presentación da solicitude de pagamento de subvención e a xustificación da subvención pola persoa interesada ou representante comportará a comprobación, polo órgano xestor, de que está ao día no pagamento das obrigas tributarias coa Axencia Estatal da Administración Tributaria, de que está ao día no pagamento coa Tesouraría Xeral da Seguridade Social e coa consellería competente en materia de facenda da Xunta de Galicia.
4. A Secretaría Xeral para o Deporte poderá solicitar calquera documentación necesaria para a correcta verificación da subvención.
5. A falta de presentación da xustificación no prazo indicado comportará a perda do dereito ao cobramento da subvención e demais responsabilidades establecidas na Lei de subvencións de Galicia, sen prexuízo do previsto nos artigos 45.2 e 45 do Decreto 11/2009, do 8 de xaneiro, polo que se aproba o seu regulamento, así como, de ser o caso, o reintegro total ou parcial das cantidades percibidas e a exixencia do xuro de mora correspondente desde o momento do pagamento da subvención, incluíndo a data en que se acorde o reintegro.
Base 23ª.
Devolución voluntaria da subvención
1. De acordo co establecido no artigo 64 do Decreto 11/2009, do 8 de xaneiro, polo que se aproba o Regulamento da Lei de subvencións de Galicia, as entidades beneficiarias poderán realizar, sen o requirimento previo da Administración, a devolución total ou parcial da subvención concedida, mediante o seu ingreso na conta do Tesouro da Comunidade Autónoma ES82 2080 0300 8731 1006 3172, en concepto de devolución voluntaria da subvención.
2. En todo caso, a persoa beneficiaria deberá presentar ante a Secretaría Xeral para o Deporte a copia xustificativa da devolución voluntaria realizada, na cal consten a data do ingreso, o seu importe e o número de expediente e denominación da subvención concedida.
Para estes efectos, no texto da operación farase constar sempre «Devolución subvención PR949A».
Base 24ª.
Incumprimento, reintegros e sancións
1. Nos supostos de falta de xustificación, de concorrencia dalgunha das causas previstas no artigo 33 da Lei de subvencións de Galicia, ou de incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, producirase a perda do dereito ao cobramento total ou parcial da subvención, así como o reintegro total ou parcial das cantidades percibidas e a exixencia do xuro de mora correspondente desde o momento do pagamento da subvención, incluíndo a data en que se acorde o reintegro.
Procederá o reintegro parcial da axuda concedida cando, ao non cumprir a obriga de manter o investimento durante tres anos, se aproxime de maneira significativa a ela, entendendo como tal ter mantido o investimento durante polo menos dous anos e que a persoa beneficiaria acredite unha actuación inequivocamente tendente á satisfacción dos seus compromisos. A contía que se reintegrará será proporcional ao tempo que reste para o cumprimento dos tres anos.
2. O procedemento para declarar a procedencia da perda deste dereito será o establecido no artigo 38 da Lei de subvencións de Galicia.
3. Ás persoas beneficiarias das subvencións reguladas nestas bases seralles de aplicación o réxime de infraccións e sancións previsto no título IV da dita Lei 9/2007, do 13 de xuño, de subvencións de Galicia.
Base 25ª.
Control
1. A Secretaría Xeral para o Deporte poderá levar a cabo as actividades de inspección que considere oportunas para controlar o cumprimento das subvencións.
2. A parte do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia.
Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas, así como, de ser o caso, ás dos servizos financeiros da Comisión Europea e do Tribunal de Contas Europeo.
Base 26ª.
Publicidade
No prazo máximo de tres meses, contados desde a data de resolución da concesión, publicarase no
Diario Oficial de Galicia
a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
Non obstante o anterior, cando os importes das subvencións concedidas, individualmente consideradas, sexan de contía inferior a 3.000,00 euros, non será necesaria a publicación no
Diario Oficial de Galicia
, e será substituída pola publicación das subvencións concedidas na páxina web da Secretaría Xeral para o Deporte.
Base 27ª.
Remisión normativa
Para todo o non previsto nestas bases aplicarase o previsto na Lei 9/2007, do 13 de xuño, de subvencións de Galicia; no Regulamento desta lei, aprobado polo Decreto 11/2009, do 8 de xaneiro; na Lei 39/2015, do 1 de outubro, do procedemento administrativo común das administracións públicas; no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e modificado pola Lei 5/2000, do 28 de decembro; na Lei de orzamentos xerais da Comunidade Autónoma de Galicia vixente na anualidade; no Regulamento (UE) nº 2023/2831 da Comisión da Unión Europea, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas
de minimis
(DOUE do 15.12.2023, serie L).
Base 28ª.
Información ás persoas interesadas
De acordo co establecido no artigo 14, letra ñ), da Lei 9/2007, de 13 de xuño, de subvencións de Galicia, as persoas beneficiarias quedan informadas da existencia do Rexistro Público de Subvencións e, xunto cos datos consignados no modelo normalizado de solicitude, dos aspectos básicos dos previstos no Regulamento (UE) nº 2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento dos seus datos persoais e á libre circulación destes datos (RXPD), e na Lei orgánica 3/2018, do 5 de decembro, de protección de datos persoais e garantía dos dereitos dixitais.
1. Relación de equipamento subvencionable sen ser de mobilidade:
a) Relación de equipamentos de adestramento ou competición específicos por modalidades deportivas:
1. Deportes náuticos e/ou de auga:
• Actividades subacuáticas, esquí náutico, motonáutica, pesca e cásting: boias, balizas, liñas divisorias e material de sinalización acuático e subacuático.
• Piragüismo, remo e surf: compoñentes das embarcacións, remos ou pas, cascos, chalecos salvavidas, ergómetros, contapadas, portarías de caiac-polo.
• Vela: velas, mastros, botavaras e outros compoñentes da embarcación.
• Salvamento e socorrismo: esquís de salvamento, táboas de salvamento e pas.
• Natación: liñas divisorias, portarías wáter-polo, equipamentos de música subacuática para natación sincronizada. Plataformas de saída e placas de xiro.
2. Deportes de raqueta:
• Bádminton, béisbol e sófbol, pádel, tenis e voleibol: redes, postes, máquina lanza bólas, máquina lanza plumas e máquina lanza balóns, raquetas e bates de competición.
• Squash: raquetas, interactive squash e máquina lanza bólas.
• Tenis de mesa: mesas e pas de competición.
3. Deportes de pelota ou cancha:
• Baloncesto: canastras, sistemas que formen parte da canastra, e protectores canastras.
• Balonmán, fútbol, hóckey e patinaxe: portaría e redes, proteccións, cascos, patíns, sticks de madeira.
• Rugby e fútbol americano: escudos, bolsas tacleo, portarías, protectores portarías e máquina de melés.
• Pelota: xogo de pelotas.
• Petanca: xogo de petanca.
• Birlos: xogo de birlos.
• Chave: xogo de chave.
4. Deportes no medio natural:
• Deportes de inverno: redes de protección, cascos e paos de esquí.
• Espeleoloxía e montañismo: cordas e arneses, poleas, mosquetóns, aseguradores, descensores, bloqueadores, cascos e sistemas ou elementos de seguridade.
• Aeronáutica: redes de protección de público e material de sinalización específico.
• Orientación: balizas e sensores.
5. Deportes de combate:
• Boxeo, esgrima, judo, karate, kickboxing, kung fu, loita e taekwondo: ring, tatami ou tapiz, cascos e sistemas de protección non electrónicos, petos electrónicos, cascos electrónicos, taboleiros visualizadores electrónicos de puntuacións, espadas e floretes (que non sexan de plástico, ou materiais destinados a un uso perecedoiro).
6. Outros deportes:
• Hípica: selas de montar, remolque cabalos, portarías.
• Halterofilia: halteras, barras, discos, pesas, andeis de barras, ergómetros.
• Atletismo: xavelinas, pesos, martelos, discos, colchonetas de concursos, pértegas e valos.
• Automobilismo, caza, golf, motociclismo e tiro ao voo: simuladores e carros portamaterial.
• Ciclismo e tríatlon: rolos e soporte multimedia para adestramento en rolo e bicicletas, bicicletas e cascos.
• Tiro con arco e tiro olímpico: parapetos e dianas ou brancos (exceptúanse os pratos).
• Billar: mesas de xogo e tapete.
• Columbicultura e colombofilia: gaiolas para traslado de pombas nas competicións.
• Deporte adaptado: cadeiras de rodas, bicicletas adaptadas.
• Xadrez: taboleiros, pezas e reloxos.
• Baile deportivo, ximnasia: practicable ou tapiz, trampolín, colchoneta quitamedos, anelas, barra fixa, barras paralelas, barras asimétricas, barra de equilibrio, cabalo con arco, poldro, camas elásticas, airtrack e minitramp.
b) Equipamentos non específicos:
1. Carros, remolques ou bacas para o transporte de material de competición e adestramento.
2. Material de ximnasio: halteras, barras, discos, pesas, andeis de barras, ergómetros, bicicletas, elípticas, máquinas de pesas.
3. Sistema de calefacción portátil, maquina de pintado de campos e cortacéspede.
4. Marcadores portátiles e sistemas de cronometraxe non individuais.
5. Desfibrilador.
c) Exclúense as equipacións individuais, coa excepción dos indicados nesta listaxe.
2. Relación de equipamento subvencionable de mobilidade:
Furgonetas e vehículos a motor de transporte de deportistas e material de competición e adestramento, embarcacións (excluídas as incluídas no punto 1).
3. Serán subvencionables os custos asociados de portes, transporte e montaxe do equipamentos adquirido.
4. A Comisión de Valoración poderá ampliar a relación de equipamentos deportivos subvencionables que se recollen neste anexo, en función das solicitudes presentadas e sempre que quede xustificada a súa utilización para a práctica deportiva desenvolta.
5. A continuación, indícase o equipamento non subvencionable:
a) Equipamento funxible, non inventariable e outro material inventariable, do tipo:
• Camisetas, equipacións e roupa deportiva: dobok, culots, neoprenos, vestidos, camisetas e pantalóns, kimonos, chándals, judoguies, bodies, camisolas, petos ou semellantes, zapatos, botas, tenis.
• Equipamento de megafonía, música e material de ximnasia non inventariable: barra de son, emisora, equipamentos de megafonía, reloxo profesional ou cronómetros individuais, espellos e cristaleira, altofalantes pequenos, bandas frecuencia cardíaca, cordas de psicomotricidade, esteiras, material de ximnasia (aros, pelotas, picas...).
• Material funxible de caixa de primeiros auxilios e sanitario: báscula de peso, bolsas de calor, crema para golpes e frío, desinfectante, xeles, máscaras, material anticovid, protector solar, pistolas e rolos de masaxe, saco ou equipamento de xeo, aparellos recuperadores, equipamento de oxixenación, ozono, presoterapia, xaboneira, padiolas.
• Material funxible complementario: bandeirolas, conos, protectores de bandeirolas, brazaletes, bucais, inchadores de balóns, luvas, compresores, manómetros, redes de balóns, chifres, cinchas, cinta de balizar, cinta delimitadora de campo, cinta elástica velcro, cadeado de seguridade, cartafol técnico, encerado magnético, trípode de adestrador, fundas de pas, bengalas, bidóns, lentes, magnesio.
b) Equipamento non propiamente deportivo:
• Reformas e ferramentas: acolchado de paredes e/ou chan, acondicionamento do terreo, caixa de ferramentas e ferramentas, construción de vestiarios, remodelación de carros, reparacións.
• Servizos varios: subscricións e seguros anuais, gastos de protocolo ou constitución dun club.
• Equipamento de limpeza, electrodomésticos e asimilados: aspiradora, fregadora de chans, cepillo ou utensilios de limpeza, lavadora, hidrolimpadora, motoserra e accesorios, neveiras, secadoras, sopradoras, rozadoras.
• Equipamentos informáticos: walki talki, cámara de vídeo, cámara, cámara automática deportiva, selfie para deportes, teléfonos e teléfonos con cámara, emisoras, GPS, proxector de imaxe, impresora, pantalla de ordenador, pantalla de iluminación, sistema de son, ordenadores, tabletas, software.
• Mobiliario non deportivo e outro tipo de material non subvencionable: cadeiras, alfombra de adestramento, armarios, banco e grellas para vestiarios, estacas, indicacións de caddies, kit de céspede e pavimento, chaves, lonas, vinilos e rotulación, serigrafía, papeleiras, contedores, vitrinas, carpas para entrega de medallas e/ou trofeos ou de usos varios (almacenamento, vestiarios...).